**História 1521-ből:**

**Amikor a törteli kunok elfoglalták Nyársapát egy részét**

Rendkívül érdekes oklevél fordításra bukkantam a Jász-Nagykun-Szolnok Megyei Levéltár 9. sz. kiadványában, amely a Mohács előtti Törtelt is érintő viszonyokról szól (1). Történt ugyanis, hogy II. Ulászló király halálát követően (1516. március 13.) a törteli kunok, talán egy lazább interregnum időszakot kihasználva, elfoglalták Nyársapát területének egy részét, ami tulajdonképpen Werbőczy István királyi helytartónak a tulajdonában volt. Az elbirtoklás nem sokáig, mintegy 4 évig tarthatott, mert Báthory István nádor 1521-ben határjárást és Werbőczy István visszaiktatását rendelte el. A határjáráskor ilyenkor szokásosan a határjeleket megerősítették, azaz a terepen jól azonosítható dombokat felmagasították, az egyéb jól felismerhető objektumokat meghatározták, majd azokat bizottság és tanúk előtt határjelként elfogadták. A határjáráshoz nagynevű bizottságokat küldtek ki, egyrészt a károsult részéről, és vele azonos számban a kunok részéről.

A határjárást rögzítő oklevélben két fontos dolog érinti Törtelt. Először, a határjelek között szerepel a ma Törtel területéhez tartozó Asszonyhalom, és a mára már eltüntetett Feketehalom megnevezése. Másodszor, a „Törtel faluban lakó királyi kunok” között szerepel Kun Benedek kapitány, akit az 1559-es török összeírás Cegléden talált (2), valamint Veres Bálint bíró, akit a török defter szerint „Veres” névvel Törtelen találunk, esetleg még Kese Kristófot is azonosíthatjuk a defterben Köse néven (3). Talán érdekes lehet a „királyi kun” jelző is, hiszen ekkor még Törtel királyi birtok volt, később lett Werbőczy tulajdonná.

Az oklevél magyar nyelven való közreadójának megjegyzése szerint az oklevél eredeti, teljes szövegű, hártyára írott, latin nyelvű és kitűnően olvasható (1). Borítóján ez szerepel: „Metarum Nyarsapati et Thewrthel, Keoreos Certificatio 1521” azaz, „Nyársapáti és Törtel, Kőrös határainak felidézése 1521”.

Az oklevél szövegét, jelentéktelen módosításokkal itt közöljük:

 „Velünk, Báthory István nádorral, a Főtisztelendő és Nagyságos Baracsi Mátyás aranygyapjas rendházfőnökkel, dudai udvarbíróval, továbbá Nemzetes Werbőczy Istvánnak, király Urunk helytartójának személyes jelenlétében, valamint királyi kúriánk főjegyzőivel Illyevölgyi Jánossal és petrőczi Henczellfy Istvánnal, továbbá gyáli Kenderessy Mihály és Derencsényi György törvényszéki esküdtekkel, valamint Nádasdi Alberttel, királyunk jogügyi igazgatójával a Kiskarácsony ünnepét követő legközelebbi hatodik napon, 1521. január 4-én, pénteken, a legközelebbi múltban és az azt követő, arra elegendő és szükséges napokon az említett Werbőczy István mester Nyársapáti falubirtokán és az említett király Urunk hivatkozott Törtel falubirtoka egyaránt Külső-Szolnok vármegyében lévő helyszínén és illően a falubirtokok között fekvő területen;

- ez idő alatt egyrészről a vitában álló szomszédaival, Nemes mezsgyeszomszédaikkal és nemnemes megyebeliekkel, a felek által egyenlő számban odahozottakkal és összegyűjtöttekkel, Werbőczy Istvánnal is,

- másrészről Kun Benedek kapitány, Veres Bálint bíró, Kese Kristóf, Kovács Ambrus és Deák Péter nevezetű becsületes emberekkel, tudniillik a Törtel faluban lakó királyi kunokkal összejöttünk és azokat a területeket az említett felek előadása és kinyilatkoztatása mellett bejártuk és átvizsgáltuk, azután több nemes és nemnemes tanút a legszigorúbb eskütétel mellett megvizsgáltunk.

 Mindkét fél tanúinak vallomása ugyanazt a Werbőczy István mestert, következésképpen Nyársapáti falubirtokának jobbágyait és lakóit tüntette fel a legelők, a folyók, a rétek, a kaszálók, a művelt és műveletlen szántók valódi birtokában és használatában lévőknek.

 Kezdve a Feketehalom nevű dombtól és innen egyenesen az Asszonyhalma nevű dombig, a Tiszavárkonyból Ceglédre vezető, lévő és fekvő út mellett,

 innen pedig mintegy délnyugati irányban a Hosszúhalom emelkedéshez, ettől pedig a népiesen Haranglábnak nevezett legelőhöz, vagy helyhez előremenve, a leírt bizonytalanság után, meggyőződtünk arról, hogy a néhai II. Ulászló királytól kezdve Werbőczy István azt békésen és szabadon bírta, és nyilvánvalóan csupán négy éve zavarták őt ebben a kunok.

 Ezért helyesen az említett király Urunk előbb nevezett ítélőmestereivel és törvényszéki esküdtjeivel előre feltett elhatározás alapján, az előbb mondott Feketehalom nevű dombon, tudniillik annak csúcsán, vagy tetején egy földből való határjelet,

 ezután egyenesen haladva délnyugati irányban a síkságon egy közbeeső határjelet,

 innen keveset haladva és érkezve Asszonyhalma dombhoz, annak tetején egy nagy, földől való határjelet;

 ezután a fent írt délnyugati égtáj tartásával, valamint a Tiszavárkonyból Ceglédre vezető út átlépésével, mellette távolabbra haladva és a mondott Hosszúhalom dombot elérve egy földből való határjelet;

 innen kis távolságra előre menve az út mellett – amely a mondott Törtel nevű falubirtokból Cegléd mezővároshoz vezet – a síkságból kiemelkedő – földből való határjelet;

 ezután délnyugati majd keleti irányba haladva, átlépve az előbbi utat, valamint áthaladva az ott fekvő mocsaras részen és Bószahalmot megmászva, annak tetején egy földből való határjelet;

 azután jőve, déli irányba fordulva és nagy távolságot megtéve a mondott Harangláb rétjei, legelői és földjei széléhez érve, annak kezdetén és oldalán egy földből való határjelet;

 végül annak a helynek a tetején tovább menve és követve ugyanazt a déli irányt az érintett Nyársapáti falubirtok egész Harangláb nevű földjét elhagyva, az út mellett – amely a jelzett Törtel falubirtokból Kőrös mezővároshoz megy át és halad – egy földből való határjelet építettünk, húztunk össze és ástunk;

 ezt követően azon úton át, mintegy visszafordulva, délnyugati irányba menve, megérkezve a Nyíresvégi-homok nevezetű homokos és porondos helyhez, ahol az említett határfelújítást befejeztük, tudniillik a mondott nyársapáti falubirtok Kőrös mezővárossal szomszédos határait békességgel elismeri,

 és valamennyi művelt és műveletlen szántóföldet, réteket, kaszálókat és legelőket, az ilyen berekesztés alatt fekvő határt, az említett Werbőczy István mesternek és értelemszerűen valamennyi örökösének, maradékának, továbbá a fent mondott Nyársapáti falubirtok telepeseinek és őslakóinak használatra és haszonvételre meghagytuk és juttattuk.

Kiadatott Tiszavárkony mezővárosban az említett időpontot, január negyedikét követő négy nap múlva január 7-én az Úr 1521. évében.”

*Benedek Gyula (1) megjegyzi, hogy az oklevél alapján Nyársapát és Törtel között a határ jól azonosítható, amely alapján biztosan állítható, hogy Törtel nem a mai helyén volt Mohács előtt, mert az itt leírt határvonal – a Feketehalom és Asszonyhalom közti egyenes vonal révén – átvágta volna a belterületét.*

 *Mi, törteliek, jól tudjuk, hogy a régi templom és a falu is körülötte a mai temető helyén volt.*

Hivatkozások

(1) Benedek Gyula (1994) Mohács előtti oklevelek Külső-Szolnok Vármegye történetéből 1330-1526. In: Zádor Béláné (szerk.) A Jász-Nagykun-Szolnok Megyei Levéltár 9. Báthory István nádor bizonyságlevele a Nyársapáti és Törtel közötti határjárásról és Werbőczy István visszaiktatásáról. 1521. január 7.pp. 290-293.

(2) Erdei László (2015) Törteli Kun Balázs gyulai és kassai várkapitány. In: Erdei L. (szerk). A mi falunk, Törtel. pp. 54-57.

(3) Erdei László (2015) Törtel romlása és megújulása 1546-1761. In: Erdei L. (szerk). A mi falunk, Törtel. pp. 58-63.

 Dr. Erdei László

 Törteli Falumúzeum Baráti Kör Egyesület